Cornelia Jakobs

Anna Cornelia Jakobsdotter Samuelsson (lavanimega Cornelia Jakobs; sündinud 9. märtsil 1992) on rootsi laulja ja laulukirjutaja.

Ta on The Poodlesi solisti Jakob Samueli tütar.

Cornelia Jakobsi lavadebüüt oli saates Idol 2008, kus ta pälvis ajakirjanduse tähelepanu, kui žürii ta maha tegi. Ta kuulus tüdrukutebändi Love Generation ning osales selle koosseisus võistlustel Melodifestivalen 2011 ja Melodifestivalen 2012. Love Generationi suurim hitt "Dance Alone", millega osaleti Melodifestivalenil aastal 2011, jõudis Rootsi edetabelis 26. kohale.

Aastal 2020 avaldas ta laulu "Weight of the World", millest sai HBO Põhjamaade haru sarja "Björnstad" tunnusmuusika. Võistlusele Melodifestivalen 2021 kirjutas ta loo "Best of Me", mida esitas seal Efraim Leo.

Aastal 2022 osales ta Melodifestivalenil looga "Hold Me Closer" ning võitis võistluse 146 punktiga. Sellega sai ta õiguse Rootsit 2022. aasta Eurovisiooni lauluvõistlusel Torinos esindada. Seal jõudis ta edasi finaali, kus saavutas 4. koha.

Viited

Rootsi lauljad
Sündinud 1992